Vakbond waarsku Prasa ‘is ŉ tydbom’Prasa (Foto verskaf deur Untu) Steve Harris, algemene sekretaris van die United National Transport Union (Untu), het gesê die veiligheid van passasierstreine in die land verswak daagliks tot só mate dat “dit net ŉ kwessie van tyd is voor ons nog ŉ ernstige treinongeluk sien”. Volgens Harris was daar ŉ toename in treinkapings in Gauteng, maar die Passasierspooragentskap van Suid-Afrika (Prasa) swyg hieroor. ŉ Treinkaping gebeur wanneer pendelaars hul drywer dwing om ŉ onbekende roete te volg. “Die drywers word op spesifieke roetes opgelei. Voor hulle op ŉ nuwe roete mag ry, moet hulle opleiding ondergaan. Wanneer pendelaars ŉ drywer dwing om op ŉ onbekende roete te ry, bestuur die drywer as’t ware blind. Hulle weet nie waar die sinjale of ŉ draai of ŉ steil helling is nie. Wanneer hulle gedwing word om dit te doen, kan die trein maklik ontspoor en dit kan tot sterftes lei,” het Harris verduidelik. Die situasie het vererger nadat die spoorwegveiligheidsreguleerder (RSR), die waghond van treinveiligheid, Prasa toegelaat het om treine handmatig te bestuur, op voorwaarde dat die trein nie vinniger as 30 km/h ry nie. Dit het gebeur om treinveiligheid te verseker, nadat die RSR bevind het dat menslike foute gelei het tot twee ongelukke in die Oos-Rand, binne ses maande van mekaar. “Prasa kan nie al sy gebreekte sinjale vervang nie en ook nie van handmatige magtiging ontslae raak nie, weens die voortslepende kriminele aktiwiteit en vandalisme van die spoorweginfrastruktuur. Die Suid-Afrikaanse Polisiediens se spoorwegeenheid het ook nie die kundigheid of misdaadintelligensie om koperdiefstal deur internasionale sindikate te bekamp nie. Hulle teiken die spoorweginfrastuktuur, omdat dit só ŉ sagte teiken is.”